ང་ཚོའི་སློབ་གྲྭ་ཁོ་མོའི་ལྡིང་ཁང་དང་ཡེ་ནས་མི་འདྲ་བར་ཧ་ཅང་སྲ་ཞིང་བརྟན།ང་རྫིང་བུའི་འཁྲིས་སུ་ཙོག་ནས་མཚན་མོ་འཕྱིད་ཐེངས་རེ་ལ།ཡང་ནས་བསྐྱར་དུ་ངས་ཁོ་མོ་སློབ་གྲྭར་བསུ་བའི་འཆར་གཞི་འཐེན།ཡིན་རུང་།ངས་ཁོ་མོ་འབོད་འགུག་གི་གདེངས་སྤོབས་ཤིག་རྙེད་པར་མ་གྱུར།ཞོགས་པའི་ཆུ་ཚོད་དགུ་དང་སྐར་མ་སུམ་བཅུའི་སྟེང་།གློ་བུར་གློ་བུར་རྦ་རླབས་དྲག་ཏུ་འཕྱོ་བ་ཐོས་ཤིང་།རྒྱ་མཚོ་ང་ཚོའི་སྟེང་འཕྱུར་འོང་དུས།ང་རང་ཁྱིམ་དང་གྱེས་ནས།སོ་ར་བྷ་ལཱའི་ཁྱིམ་དུ་འབྱེར་འགྲོ་ཡི་ཡོད།ལམ་བར་དུ་ངས་རྫིང་བུའི་ཆུ་རགས་བརྒལ་དུས།ཆར་ཆུའི་ཤ་འོད་ངའི་པུས་མོའི་མཚམས་ལ་བསླེབས་ཤིང་།ངས་གཙང་འགྲམ་བརྒྱུད་དུས།གཙང་བོའི་རླབས་རྒྱུན་གཙང་འགྲམ་ནས་སྐམ་སའི་བར་བསྐུམ་ཁྲུ་བཅུ་བདུན་གྱི་རིང་ཚད་ལ་འཕྱོ་ཞིང་འཕྱུར་ཡོང་།ང་གཙང་འགྲམ་ནས་ཡར་ལ་ཡོང་དུས།མི་ཞིག་ངའི་ཁ་གཏད་དུ་ཚུར་འོང་གིན་འདུགཁོ་མོ་སུ་ཞིག་ཡིན་ནམ།དར་ཅིག་ལ།ངའི་ལུས་སྟེང་གི་བ་སྤུ་རེ་རེས་ཁོ་མོ་ངོས་ཟིན་ཞིང་།ངའི་བླ་སྲོག་ལ་སླར་ཡང་གསོན་ཤུགས་རྒྱས་འོང་།ཁོ་མོས་ཀྱང་ང་ངོ་ཤེས་ཡོད་པ་གོར་མ་ཆགངེད་གཉིས་གླིང་ཚོམ་ཞིག་གི་སྟེང་རྒྱ་ཁྱོན་འདོམ་ཕྱེད་གསུམ་ཙམ་ལས་མེད་པའི་ས་ཁོད་ཅིག་ཏུ་ཡོད་ལ།དེ་མིན་གྱི་ཁོར་མོ་ཡུག་ཀུན་ཆར་ཆུས་ལྟེམས་ཤིང་འདུགདེ་ཡང་རང་བྱུང་གི་དུས་ཟིང་སྐབས་ཤིག་སྟེ།སྟོང་བའི་ཁམས་ཆེན་མོ་རུ་སྐར་འོད་མི་སྣང་ལ།མི་ཡུལ་གྱི་འོད་སྣང་ཡོད་ཚད་མུན་པའི་ཁུད་དུ་གཅུད་ཅིང་འདུགབརྒྱ་ལ་ང་ཚོས་གནས་བབ་འདི་གླེང་སློང་ཙམ་ནུས་ཡོད་ཚེ།ང་ཚོ་སྲོག་ཉེན་དང་འཕྲད་མི་སྲིད།ཡིན་རུང་།ང་ཚོའི་ངག་ནས་སྐད་ཆ་ཚིག་འབྲུ་གཅིག་ཀྱང་མ་ཐོན།ཐ་ན་ང་ཚོ་སུས་ཀྱང་རང་གཞན་གཉིས་ཀའི་བདེ་ཐང་འགན་སྲུང་གི་སྙན་སེང་ཙམ་ཡང་ཞུ་མ་ནུས་པར།ང་ཚོ་སྨག་མུན་ཀློང་དུ་མིག་ཅེ་རེར་ཧད་དེ་བསྡད།